kardosdrur/scandi-wiki huggingface dataset:
Kvækerfinke

Kvækerfinken (Fringilla montifringilla) er en finke i ordenen af spurvefugle. Den yngler i skovområder i et bælte fra Norge i vest, gennem tajgaen i den nordlige del af Eurasien til Kamchatka ved Stillehavet i øst. Kvækerfinken ligner bogfinken, men adskiller sig blandt andet ved en tydelig hvid overgump. Det danske navn er en efterligning af artens stemme, der er et langtrukkent "kvææk".

Udseende og stemme 
Fuglen måler 15-16 centimeter. Hannen i sommerdragt (som på det tidspunkt er bræmfældet, det vil sige, hvor fjerens kanter er slidt af) har kulsort hoved med blålig metalglans på issen. På ryggen er den sort, men skællet af grå fjerbræmmer. Overgumpen og den nederste del af ryggen er hvid. Halefjer og svingfjer er sorte. Hvor bogfinken har grålige fjer i vingen, har kvækerfinken okkergule. De inderste svingfjer har en hvid plet på midten. Hagen og brystet er ligeledes okkergule, mens resten af undersiden er hvid. Langs siderne findes dråbeformede, sorte pletter.
Hos hunnen er hovedets overside og ryggen gråbrunt spættet. Den hvide overgump er mindre end hos hannen. Også de gulbrune og hvide tegninger i vingen har mindre udstrækning.
Næbbet er gulligt om vinteren og blåsort om sommeren.

Stemme 
Sangen består af en enkelt udtrukket lyd: "dzzyy!", der kan minde om grøniriskens tilsvarende lyd, men tonelejet er ikke stigende. Kaldet kan være et kort "djæb!" eller et længere "dzzææb!", der har givet fuglen dets navn.

Trækgæst i Danmark 
Kvækerfinken yngler ikke, eller kun meget sjældent i Danmark, men ses i vinterhalvåret som trækgæst fra skovområderne, især birkezonen, i Norge, Sverige og Finland. Nogle år kan der være mange millioner fugle i Danmark.

Normalt ses efterårstrækket fra begyndelsen af september til november. Fra sidst i december kan der nogle vintre ses et tidligt træk mod nord, hvor der optræder meget store flokke på 100.000 eller flere fugle. De store flokke dannes især i forbindelse med kulde eller snefald.

Forårstrækket kulminerer i april og maj. Kvækerfinker og bogfinker trækker ofte sammen. Fra maj måned dominerer kvækerfinkerne i disse flokke. Kvækerfinken trækker i højere grad om natten end bogfinken.

Yngleforhold 
Hunnen bygger reden nær stammen på et træ. Reden består af hår og fjer inderst og mos, bast og spind yderst. Fra sidst i maj lægger hunnen 5-7 brunlige æg med sortagtige pletter og snirkler. De ruges af hunnen i cirka 14 dage, mens begge køn fodrer ungerne, hvilket også varer cirka 14 dage.

Føde 
I vinterhalvåret lever kvækerfinken mest af bog, granfrø eller urtefrø, der alle oftest tages fra jorden. Om sommeren suppleres med insekter, der også kan tages fra træerne. I oldenår kan man opleve meget store flokke af kvækerfinker i bøgeskovens skovbund. Dog kan kvækerfinken i modsætning til bogfinken tage bøgens frugter direkte fra træet.

Billeder

Kilder/Eksterne henvisninger 

 Dansk Ornitologisk Forening: Kvækerfinke (Fringilla montifringilla). Arkiveret udgave: archive.org.

Finker
Fugle fra Nordasien
Fugle fra Skandinavien
Hulky

Hulky (også kendt som Jade, og She-Hulk), er det kvindelige modstykke til Hulk, da hun også er en grøn tegneseriefigur med overnaturlige kræfter. Da, Jennifer Walters, en kendt advokat i Los Angeles, California blev skudt af gangstere, blev hendes liv reddet af hendes mere kendte fætter Dr. Bruce Banner, der gav hende en blodtransfusion, hvilket resulterede i at Jennifer Walters selv blev transformeret til en superhelt. Hulky var det navn hun fik da bladet udkom fra forlaget Winters i 1983, men efter Interpresse overtog trykningen af Marvel blade i Danmark i 1984 gik man væk fra navnet Hulky, hun fik i stedet navnet Jade. Da danske Marvel blade begyndte at bruge de amerikanske navne fik hun også navnet She-Hulk.

Savage She-Hulk kom første gang i USA i 1980, bladet udkom 25 gange, disse 25 blade var hvad der lå til grund for de 11 Hulky blade der udkom i Danmark. Senere i USA blev hun medlem af Hævnerne/Alliancen (Avengers) og De Fantastiske 4 (Fantastic Four). I 1990 begyndte forfatteren og tegneren John Byrne at lave She-Hulk blade igen, denne gang under titlen Sensationel She-Hulk, dette blad udkom 60 gange. Efter serien lukkede gik der flere år uden She-Hulk blade, men i 2004 begyndte en ny She-Hulk serie af Dan Slott at udkomme, men serien lukkede igen efter 12 numre.

Bortset fra de 11 Hulky blade der udkom i Danmark i 1983 er ingen af de andre She-Hulk blade udkommet på dansk.

Tegneseriefigurer
Superhelte
Stan Lee

Stan Lee (født Stanley Martin Lieber 28. december 1922, død 12. november 2018) var en amerikansk tegneserieforfatter. Han var bror til Larry Lieber.

Han skabte sammen med tegneren Jack Kirby det moderne Marvel Universe i 1961 med tegneserien De Fantastiske 4. Makkerparret Lee/Kirby skabte langt de fleste superhelte til Marvel Universet, deriblandt førnævnte De Fantastiske Fire (Fantastic Four), men også Dæmonen (Daredevil), Projekt X (X-Men), Thor og Hulk. 

Desuden skabte han Spider-Man sammen med Steve Ditko.

Stan Lee døde den 12. november 2018, af akut myokardieinfarkt.

Referencer

Eksterne henvisninger 

 

Spider-Man
Tegneserieforfattere fra USA
Natacha (tegneserie)

Natacha er en tegneserie skabt af den belgiske tegneserieforfatter og -tegner François Walthéry. Serien handler om den blonde stewardesse Natacha og hendes ven og kollega Walter. Hun er helten af de to, hun er nok af bløde værdier, men når det gælder kan hun slå hårdt. Hun er klog og hurtigttænkende, men kan dog godt fnise, når Walter dummer sig. Han er udpræget klodset, lidt dum og kujonagtig. Men han kan så godt tage affære, når hun er i fare.

Albumserien Natacha 
Natacha-albummer udgivet på dansk. Albummerne er sorteret efter den danske udgivelsesrækkefølge. Origialtitel og nummer findes i oversigten. Nr. 1-13 er udgivet af Interpresse, nr. 14-19 af Carlsen og fra nr. 20 af Cobolt.

Farlig mission 
Diamanter til Marty 
Dobbeltspil 
Den 13. apostel 
Den gale maharaja 
Mona Lisa 
Hovedjægernes land 
En UFO i søgeren 
Robotternes overmand 
Uhyret på øen 
Det store væddemål 
Den blinde passager 
Himlens nomader 
Hologrammernes herre  
Gapetos bælte 
Den blonde engel 
Den sorte enke 
Dinosaurerne kommer! 
Klippehavet 
Atol 66 
Fortidens øjne 
Den Blå Spurvehøg 
På sporet af Den Blå Spurvehøg

Bogserien Natacha – De samlede eventyr 
Fem indbundne bøger med indholdet fra de første 13 album og en hel del ekstramateriale. Udgivet af Cobolt 2011-2018.

 Panik om bord! 
 Kurs mod eventyret 
 Rejser på tværs af tiden 
 Adgangskort til Helvede 
 Jernbukser og luskebukser

Oversigt 
I nedenstående oversigt er historierne som regel i kronologisk rækkefølge efter, hvornår de første gang er udgivet.
Som tilpasning til album og bøger er nogle korte historier ude af kronologi, de har <span style="color: red">original udgivelsesdato</span style> markeret med <span style="color: red">rødt</span style>.
De første fire album på dansk blev trykt i nye oplag med ændrede forsider. Disse har det danske nummer markeret med <span style="color:green">grønt</span style>.
Den korte historie Morgenstjernen var på 6 sider i Spirou, men blev udvidet til 7 sider i albummet; begge versioner kan ses i samlebindet.
Enkelte historier har forskellige titler i album og bog, disse historier er markeret med <span style="color:#E000E0">magenta tekst</span style>.
Når en historie fylder et helt album, er felterne med historie og album slået sammen.

Kilder 
 Natacha på bibliotek.dk
 François Walthéry på minetegneserier.no
 Natacha på bedetheque.com
 BDoubliées om Natacha i Spirou

Tegneseriefigurer
Tegneserier fra Belgien
Slaget ved Skt. Jørgensbjerg

Slaget ved Skt. Jørgensbjerg fandt sted 6. juni eller 8. juni 1441 ved højdedraget Skt. Jørgensbjerg nær landsbyen Husby i Han Herred. Slaget var kulminationen på et bondeoprør, der var begyndt få år før og havde ført  til plyndring og ødelæggelse af en række herregårde.

Bondehæren havde 3. maj 1441 slået en hær ledet af bl.a. lensmanden Eske Brok på Ålborghus plus en bayersk feltherre. Christoffer af Bayern havde dog krigserfaring fra sin tid i den tyske kejsers tjeneste og det lykkedes ham at overtale en del af bønderne til at tage hjem, hvorefter han angreb og overvandt de resterende.

Lederne af oprøret, heriblandt Henrik Tagesen, blev henrettet i Aalborg få dage senere.

Kilder/henvisninger 
 
 Historisk Årbog for Thisted amt 1941, side 129-135
 

Skt. Jørgensbjerg, Slaget ved
Skt. Jørgensbjerg
Skt. Jørgensbjerg, Slaget ved
Begivenheder i 1441
Danmark i 1400-tallet
Thisted Amt
Jordskredsvalg

Jordskredsvalg eller jordskredssejr er en betegnelse, der bruges om et valgresultat, når der sker massive vælgervandringer.

I Danmark kendes kendes Folketingsvalget 1973 også under navnet "Jordskredsvalget", hvor tre nye partier – Fremskridtspartiet, Centrum-Demokraterne og Kristeligt Folkeparti – kom i Folketinget, mens de etablerede partier, Danmarks Kommunistiske Parti og Retsforbundet, der havde været repræsenteret i Folketinget siden 1960, ikke fik stemmer nok til genvalg. Yderligere blev flere end en tredjedel af folketingsmedlemmerne udskiftet.

Politiske valg
Fælles Kurs

Fælles Kurs var et dansk venstrefløjsparti, stiftet den 19. april 1986 af Preben Møller Hansen. Ved folketingsvalget den 8. september 1987 opnåede partiet valg til Folketinget med 4 mandater. Ved det næste folketingsvalg i maj 1988 manglede partiet 0,1% for at komme over spærregrænsen. I et forsøg på at opnå repræsentation til Folketinget i 1990 indgik Fælles Kurs i et taktisk samarbejde med Mogens Glistrup og hans nye parti Trivselspartiet, men det viste sig at være nytteløst, da man ikke opnåede tilstrækkelig mange stemmer for at komme i Folketinget.

Partiet var tildelt partibogstavet P på stemmesedlen.

Partiet havde medlemmer i Københavns Borgerrepræsentation indtil valget i 2001. 

Efter en række folketingsvalg, hvor partiet ikke opstillede, besluttede partiet at opløse sig selv efter kommunal- og folketingsvalget i november 2001. Medlemmerne blev opfordret til at melde sig ind i Danmarks Kommunistiske Parti (DKP). 
 
Gitte Thomsen, der var formand for partiet ved opløsningen, er senere blevet næstformand for DKP. I november 2005 opstillede hun for Enhedslisten ved valgene til Aalborg Byråd og Region Nordjylland.

Valgresultater

Reference 
Etableret i 1986
Ophørt i 2001
Tidligere politiske partier i Danmark
Kommunistisk Arbejderparti

Kommunistisk Arbejderparti (KAP) var et dansk maoistisk orienteret venstrefløjsparti stiftet den 21. november 1976. Partiet havde sit udspring i den "partiforberedende organisation" Kommunistisk Forbund Marxister-Leninister (KFML) fra 15. september 1968. Det deltog ved folketingsvalget i 1979 og folketingsvalget i 1981 med partibogstavet R på stemmesedlen, men opnåede ikke repræsentation. Partiet blev nedlagt den 24. november 1994.

Partiet blev dannet af blandt andre historikeren Benito Scocozza, der var dets formand fra 1976 til 1984. Andre prominente partimedlemmer var Bent Hindrup Andersen (senere MF for Enhedslisten og MEP for JuniBevægelsen), Jørgen Ramskov (senere tv-direktør i DR og adm. dir. for Radio24syv), Torben Weinreich (senere professor i børnelitteratur), Ulrik Dahlin (journalist), Claus Castberg (nationaløkonom), Bente Sorgenfrey (senere formand for BUPL og FTF), Peter Kvist Jørgensen (senere forbundssekretær i fagforeningen FOA, søn af tidligere statsminister Anker Jørgensen) og forfatteren Peter Øvig Knudsen. Knudsen lavede i 2003 en interviewserie med tidligere partimedlemmer i Weekendavisen.

Noter 

Maoisme
Etableret i 1976
Ophørt i 1994
Tidligere politiske partier i Danmark
Kommunistiske partier fra Danmark
Duran Duran

Duran Duran er en engelsk popgruppe dannet i Birmingham i 1978 af Stephen Duffy (vokal), Nick Rhodes (synthesizer), John Taylor (guitar) og Simon Colley (bas).

Indtil 1980 bestod gruppen af skiftende besætninger. Andy Wickett, Geoff Thomas og Oliver Guy Watts var alle kortvarigt forsangere, og Alan Curtis var med som guitarist et års tid. Roger Andrew Taylor (trommer) trådte ind i gruppen i 1979, Andy Taylor (guitar) blev medlem i 1980, og i juni 1980 fandt Duran Duran sin endelig form med Simon Le Bon (vokal) som forsanger og sangskriver. De har totalt solgt 90 millioner plader.

De spillede sammen indtil Live Aid i 1985, hvor først Roger Taylor og dernæst Andy Taylor forlod orkestret. Bandet fortsatte som trio, til Warren Cuccurullo (guitar) og Sterling Campbell (trommer) blev medlemmer i 1989. Campbell forlod dog bandet efter kun ét album. De fire andre fortsatte sammen, indtil John Taylor forlod bandet i 1997. De tre andre fortsatte sammen indtil 2001, hvorefter Warren Cuccurullo forlod bandet, og tre tidligere medlemmer Andy, John og Roger Taylor vendte tilbage. I oktober 2006 kom den officielle meddelelse, at Andy Taylor for anden gang havde forladt bandet. Siden har Dom Brown taget over som fast guitarist.

Bandet er opkaldt efter karakteren 'Doctor Durand Durand' i Roger Vadims kultfilm Barbarella fra 1968.

Medlemmer

Nuværende 
 John Taylor (guitar, senere bas), 1978-1997, 2001-.
 Nick Rhodes (synthesizer/keyboard), 1978-.
 Roger Taylor (trommer), 1979-1986, 2001-.
 Simon Le Bon (vokal), 1980-.

Tidligere 
 Stephen Duffy (vokal), 1978-1979.
 Simon Colley (bas), 1978-1979.
 Andy Wickett (vokal), 1979-1980.
 Alan Curtis (guitar), 1979-1979.
 Geoff Thomas (vokal), 1979-1980.
 Guy Oliver Watts (vokal), 1980-1980.
 Andy Taylor (guitar), 1980-1986, 2001-2006.
 Warren Cuccurullo (guitar), 1989-2001.
 Sterling Campbell (trommer), 1989-1991.

Diskografi 

Studiealbum
 Duran Duran, 1981.
 Rio, 1982.
 Seven and the Ragged Tiger, 1983.
 Notorious, 1986.
 Big Thing, 1988.
 Liberty, 1990.
 Duran Duran "Wedding Album", 1993.
 Thank You, 1995.
 Medazzaland, 1997.
 Pop Trash, 2000.
 Astronaut, 2004.
 Red Carpet Massacre, 2007.
 All You Need Is Now, 2011.
 Paper Gods, 2015.
 Future Past, 2021.
 Danse Macabre, 2023.

Referencer

Eksterne henvisninger 

 
 

 
Musikgrupper fra England
Musikgrupper fra Storbritannien
Har spillet på Roskilde Festival
Hollywood Walk of Fame
Mary Moseand

Mary Moseand er en tegneseriefigur i Walt Disneys Anders And-univers. Mary Moseand er skabt af den italienske tegner Romano Scarpa, og er en af de gennemgående figurer i Romano Scarpas historier. Mary Moseand optræder første gang på dansk i Jumbobog nr. 3 Anders And i knibe... under navnet Feodora, men har siden gået under navnet Mary Moseand. Mary Moseand er meget interesseret i Joakim von And som hun prøver at overtale til at indgå ægteskab med hende. Det er også næsten lykkedes, i Jumbobogen Ænder og Dæmoner.

Eksterne henvisninger 

 

Anders And-figurer
Los Lunas dekalog stenen

Los Lunas dekalog stenen bærer en temmelig regulær inskription, som af nogle bliver fortolket som en forkortet version af dekalogen, de 10 bud, ristet ind i den flade overflade af en stor sten ved foden af Hidden Mountain ved Los Lunas i New Mexico, omkring 56 km syd for Albuquerque. Sproget er ifølge nogle hebraisk og skrevet på palæohebraisk med nogle få græske bogstaver. Tetragrammatonet YHWH med vokaler "Yahweh" forekommer fire gange på stenen.

Stenen blev først kendt i 1933, da arkæologen, professor Frank Hibben fra University of New Mexico, så den. En guide viste ham den og hævdede at have fundet stenen som dreng i 1880'erne.

Stenen vejer over 80 tons. Det er årsagen til at den ikke blev flyttet til et museum eller laboratorium for nærmere undersøgelser.

Hvis stenen blev kendt i videre kredse kunne den indtage sit plads blandt de klassiske nordamerikanske pseudoarkæologiske artefakter; Kensington-runestenen, Dighton Rock og Newport Tower.

Se også 
 Amerika
 Heavener-runestenen
 Spirit Pond-runestenene
 Vinlandskortet

Eksterne henvisninger 

 Barry Fell and the Los Lunas Inscription Citat: "...the Los Lunas inscription, is a fraud...This dot and others like it are the most crucial pieces of evidence that Los Lunas was written by someone who did not know ancient writing techniques..."
 Archive.org backup: Los Lunas Decalogue
 Archive.org backup: New Mexico State Land Office – Mystery Stone
 Med billede: Los Lunas NM Decalogue Inscription  Citat: "...The Los Lunas Inscription is an abridged version of the Decalogue or Ten Commandments, carved into the flat face of a large boulder resting on the side of Hidden Mountain, near Los Lunas, New Mexico, about 35 miles south of Albuquerque. The language is Hebrew, and the script is the Old Hebrew alphabet, with a few Greek letters mixed in...500 to 2000 years would not be an unreasonable estimate of its age..."

Helleristninger
Antikken
Præcolumbiansk transatlantisk kontakt
Pseudohistorie
New Mexico
Fønikien
Pseudoarkæologi
Raptus von And

Raptus von And er en tegneseriefigur i Walt Disneys Anders And-univers. Han regnes i lighed med Fætter Vims ikke med i Carl Barks ande-univers, da han ikke er skabt af ham.

Han startede som figur i en serie TV-tegnefilm, hvor han underviste Rip, Rap og Rup om alt mellem himmel og jord og forsøgte at lære Anders at leve et bedre liv. Han har også været med i andre tv-serier, fra Disney. Her kan nævnes hans medvirken i: Rip, Rap og Rup på eventyr, Raw Toonage, Bonkers, Mickey Mouse Works, Rap Sjak, og Hos Mickey.

Han gik så ind i tegneserierne, hvor især Tony Strobl gav ham liv. Raptus er Andebys klogeste og professor i næsten hvad som helst. Han har tendens til at prale temmelig meget af det, og i visse historier rækker hans klogskab ikke så langt som hans praleri.

I lighed med andre figurer, der ikke var skabt af Carl Barks, forsvandt han ud af Anders And & Co. sidst i 1970'erne.
Dette var en beslutning som forlagene tog. De beordrede forfatterne ikke at lade ham optræde i historierne.

Trods efternavnet er han ikke i familie med Joakim von And.

Opfinder 
Raptus von And optræder nogle gange i Georg Gearløs´s sted, som en opfinder.

Det gør han i Rap Sjak og i Mickey Mouse´s klubhus.

Navnet 
Den danske oversættelse af hans navn kan give misforståelser. Hvor han på engelsk hedde Ludwig van Drake (som betyder Ludwig von Andrik), hedder han på dansk Raptus von And.

Hans danske navn kan også forvirre mange læsere, fordi man kan komme til at tro at han er beslægtet med Jokiam von And som han ikke er.

Så hvis han skulle have et ordentligt navn på dansk, skulle efternavnet nok ikke være "von And".

Referencer

Eksterne henvisninger 

 Stamtræet
 

Anders And-figurer
Norumbega

Norumbega (eller Norumbègue, Nurumbega, osv.) var en legendarisk bebyggelse i det nordøstlige Nordamerika. Ligesom Cathay var det et sagnomspundet navn der måske, måske ikke, har betegnet noget virkeligt. Bynavnet dukkede ofte op på europæiske kort over Nordamerika, liggende syd for Acadia et eller andet sted i det, der nu kaldes "New England" i Nordamerika.

Norumbega blev anset for at være en stor rig by beboet af indfødte. Der har været forsøg på at forbinde navnet og Norumbegalegenden til faktiske arkæologiske steder og selv til forskellige vikinge-beboelser.

Eksterne henvisninger 
 Archive.org backup: davistownmuseum.org: The Davistown Museum. The Ancient Dominions of Maine Norumbega Reconsidered and the Wawenoc Diaspora....The Myths of Norumbega Citat: "...The European Discovery of America: The Northern Voyages debunks the 19th century assertion of Norumbega as a Viking name and is the foremost among many historians who assert it is entirely a myth. "Norumbega, apart from the name, which means 'quiet place between two rapids' in Algonkin, was wholly created by European imagination." (pg. 464)..."
 Archive.org backup: nsexplore.ca: The Defences of Norumbega. Professor Eben Norton Horsford. 1891 Citat: "...was written to advance the view of the author that Norse emigrants from the Greenland colony had founded a settlement near Boston, Massachusetts, dating from the beginning of the 11th century...The book itself has been scanned and made available as a sequence of images..."
 30-Apr-2002, The Straight Dope: Did Leif Erikson once live in Cambridge, Massachusetts? Citat: "...Around the intersection of Memorial Drive and Mt. Auburn St. there is a granite plaque in the ground, with the following: "On this spot in the year 1000 Lief Erikson built his house in Vinland."...Horsford did a little digging (literally) and found some buried artifacts that he claimed were Norse. On the spot he built the memorial you saw. He didn't stop there..."
 Hurstwic: Other Norse Artifacts in North America Citat: "...There are a small group of Norse artifacts found in North America that are widely regarded as genuine. These include the artifacts found at L'Anse aux Meadows (left) and the 11th century Norwegian coin found in Maine in 1957 (right)...Norumbega, a Norse Colony in New England?...Williams also recorded that the natives children were often born with white skin and red hair...Chapman's third source of evidence is the over one hundred rune stones found in New England...Horsford continued his research, finding evidence of Norse era dams, canals, piers, and settlements in Watertown, and a Norse era fortification in Waltham. Horsford oversaw the re-creation of the fortification: a stone tower in the Norumbega region of the Charles River (right)..."

Vikingetid
Præcolumbiansk transatlantisk kontakt
Pseudohistorie
Aarhus Teater

Aarhus Teater er Danmarks største landsdelsscene med fem scener under samme tag. Det er opført i slutningen af 1890'erne på initiativ af en kreds af teaterinteresserede borgere i Aarhus og blev indviet 15. september 1900. 

Det er opført i skønvirkestil og tegnet af arkitekten Hack Kampmann. Udsmykningerne er udført af billedkunstneren Karl Hansen Reistrup, og Holberg-figurerne i frisen på teatrets facade er af professor Hans Tegner.

Fra 1906 til 1954 husede Aarhus Teater biografen Fotorama. Biocity har senere opkaldt en af deres biografsale efter denne biograf og benytter det gamle logo ved indgangen til salen. 

Aarhus Teater besøges årligt af 100.000 gæster. Der spilles omkring 450 forestillinger fordelt på omkring 20 produktioner, med stor vægt på egenproduktioner. Teatret har et stort ensemble af fastansatte skuespillere. Det har egen snedker-, maler- og skræddersal og rekvisitværksted. 

Der er cirka 80 fastansatte foruden et stort antal løst ansatte.

Scener 
 Store scene: 701 siddepladser
 Scala: 285 siddepladser
 Studio: 80-100 siddepladser
 Stiklingen: 80-100 siddepladser

Café Hack 

Café Hack er en café i Aarhus Teaters bygning, som er opkaldt efter arkitekten Hack Kampmann. Hovedparten af P4 radioprogrammet Café Hack blev optaget her.

Se også 
 Fredede bygninger i Aarhus Kommune

Galleri

Eksterne kilder/henvisninger 

 Aarhus Teaters hjemmeside
 Café Hacks hjemmeside

Noter 

Teatre i Aarhus
Fredede teatre i Danmark
Etableret i 1900
Fredede bygninger, konstruktioner og anlæg i Aarhus
Hack Kampmann
Vejle (vådområde)

En vejle er et kystnært vådområde. Navnet forekommer som stednavn flere steder i landet. Mest kendt er nok Vejlerne i Region Nordjylland.

Syd for grænsen findes Ejder-Trene-Sænkningen nær Ejderens munding i vesterhavet.

Kyst- og havlandskabsformer
Gammel Køge Landevej

Gammel Køge Landevej var i gammel tid vejen fra København til Køge (en del af Hovedvej 2), (og derfra kunne man rejse videre til Vordingborg, Nykøbing F og Maribo). Dengang hed den blot Køgevej. Den blev omlagt i Valby-Hvidovre-området i 1720'erne, så den fulgte den rute, den stort set har i dag. Enkelte steder er den kystnære ruteføring senere forenklet ved hjælp af dræning og opfyldning, mest udtalt mellem Vallensbæk og Ishøj, hvor den før gik over Vejlebro (broen over vejlerne).

Ved omlægningen i 1720'erne kom Køgevejen til at passere over Harrestrup Å ved Flaskekroen, (der hvor Vigerslevparken ligger i dag). Stedet kaldes Flaskebroen.

Vejens beskaffenhed gjorde den langsomt fremkommelig, så kroerne lå forholdsvis tæt. De næste kroer mod Køge var Fedtekroen i Vallensbæk, Jægerkroen i Ishøj, Lopholms Kro og Korporalskroen ved Karlslunde samt Skillingskroen ved Jersie Strand.

Gammel Køge Landevej er i dag (2017) en del af Sekundærrute 151, og strækker sig fra Toftegårds Plads i Valby i nord til mellem Vallensbæk og Ishøj, hvor den møder Ringvej 3, og går over i Ishøj Strandvej.

Eksterne henvisninger 

Veje i Danmark
Vejhistorie